
1.
הצעת חוק פיצוי וסיוע לנוסעים עקב עיכוב או דחייה בטיסה, התשס"ט-2009 (פ/1374), של חברי הכנסת אחמד טיבי, אברהים צרצור, טלב אלסאנע ומסעוד גנאים

כרמל שאמה – היו"ר

מנחם אליעזר מוזס – מ"מ היו"ר

-
מחלקת ייעוץ וחקיקה, משרד המשפטים

עו"ד טארק קסיס
-
מחלקת ייעוץ וחקיקה – כלכלי פיסקלי, משרד המשפטים

ד'
-
משרד ראש הממשלה

ח'
-
משרד ראש הממשלה

עו"ד אליהו ליפשיץ
-
היועץ המשפטי, משרד התיירות

דני מורג
-
מנהל תחום בכיר, רשות התעופה האזרחית

אלי פרום
-
מהנדס ראשי תעשייה וניהול, רשות שדות התעופה

עוזי שליט
-
עוזר מנהל חטיבת שירות לנוסע, רשות שדות התעופה

עו"ד רוני סטבקובסקי
-
הלשכה המשפטית, חברת אל-על

-
מנהלת פניות לקוחות, חברת אל-על

עו"ד אהוד שבתאי
-
מזכיר החברה וסמנכ"ל, חברת ארקיע

-
היועץ המשפטי, חברת ישראייר

קובי זוסמן
-
מנכ"ל יאט"א

יוסי פתאל
-
מנכ"ל התאחדות סוכני הנסיעות

עו"ד סלעית קולר
-
היועצת המשפטית, המועצה לצרכנות

עו"ד וגיף אליאב
-
רשות ההסתדרות לצרכנות

עו"ד צבי שפר
-
לשכת היועץ המשפטי, ההסתדרות הכללית החדשה

ייעוץ משפטי:  
אתי בנדלר


איתי עצמון


רן סלבצקי (מתמחה)

מנהלת הוועדה:
לאה ורון

רשמת פרלמנטרית: אירית שלהבת
הצעת חוק פיצוי וסיוע לנוסעים עקב עיכוב או דחייה בטיסה, התשס"ט-2009 (פ/1374)

היו"ר כרמל שאמה:


אני מתכבד לפתוח את ישיבת ועדת הכלכלה. על סדר היום הצעת חוק פיצוי וסיוע לנוסעים עקב עיכוב או דחייה בטיסה, התשס"ט-2009, של חברי הכנסת אחמד טיבי, אברהים צרצור, טלב אלסאנע ומסעוד גנאים. 


לפני כשבועיים קיימנו דיון בהכנה לקריאה ראשונה של הצעת החוק והצבענו כבר על חלק מן הסעיפים, אם אינני טועה. נמשיך מהיכן שהפסקנו. 

לאה ורון: 


הוועדה דנה על סעיף 3 והצביעה עליו, למעט פסקה (2). 

אתי בנדלר:


סעיף 3 מונה את סוגי ההטבות שהחוק הזה מעניק במקרה של עיכוב או ביטול. להזכירכם, עיכוב עד שעתיים לא מזכה בהטבה כלשהי. "עיכוב" הוא עיכוב הטיסה עד 8 שעות. מעבר ל-8 שעות זה נחשב כבר לביטול. 

אחמד טיבי:


היות ולא הייתי בישיבה הקודמת, במה מזכה עיכוב עד 8 שעות?

אתי בנדלר:


 יש כמה סוגי הטבות שהצעת החוק מעניקה: 1) סיוע ללא תשלום שכולל ארוחות, מלון, הסעה וטלפון; 2) החזר הוצאות הכולל את מחיר כרטיס הטיסה + העברה ליעד הסופי; 3) כרטיס טיסה חלופי; 4) פיצוי כספי. 


במקרה של ביטול, דהיינו עיכוב של למעלה מ-8 שעות, זכאי הנוסע לסיוע ללא תשלום, כפי שהזכרתי קודם, או להחזר הוצאות או לכרטיס טיסה חלופי, אחד משניהם – החזר הוצאות כולל את מחיר כרטיס הטיסה + העברה ליעד חלופי – וכן לפיצוי כספי. 


במקרה של עיכוב, כאמור בין 2-8 שעות, זכאי הנוסע שעוכב לסיוע ללא תשלום ולהחזר הוצאות. במקרה של סירוב לעלות בכלל לטיסה הוא זכאי לאותן הטבות כמו במקרה של ביטול. זה כאילו ביטול. 


סעיף 3 מונה את סוגי ההטבות כפי שמניתי עכשיו. עדיין לא הגענו לסעיף שקובע לאיזה סוג של הטבה יהיה זכאי נוסע. זה מופיע בסעיפים הבאים. אני פשוט הקדמתי את המאוחר כדי לפרוש את התמונה בפני הוועדה. 


פסקה 3(2) מתייחסת לשאלה לאיזה החזר הוצאות יהיה זכאי נוסע. בהתאם לפסקת משנה (א) שבפסקה (2) "ההחזר יהיה בסכום ששילם נוסע בשל רכישת כרטיס טיסה לטיסה שעוכבה או בוטלה או לחלק בטיסה שעוכב או בוטל; מפעיל טיסה או מארגן ישלם החזר כאמור בתוך 21 ימים מיום פניית הנוסע בכתב".


התעוררה כאן שאלה, מה קורה כאשר מדובר בכרטיס משולב, המשלב טיסה ושירותים שונים: שירותי נופש, מלון, השכרת רכב וכדומה. אנחנו מצפים לתשובה. 

היו"ר כרמל שאמה:


מי אמור להשיב על השאלה?

אתי בנדלר:


אני מניחה שנציגי הממשלה. 

רון חלפון:


יש שתי סוגיות שנתבקשנו להתייחס אליהן. האחת היא בנוגע להחזר הוצאות כאשר הטיסה נרכשה במסגרת חבילת תיור – אליה נתייחס מייד. השנייה היא האם מגיע החזר הוצאות בגין טיסה שעוכבה. גישת הממשלה היא שאין מקום להחזר הוצאות כל עוד הטיסה עוכבה, בוודאי לא כאשר הצעת החוק קובעת שבמקרה של ביטול יהיה או מתן טיסה חלופית או החזר הוצאות ולא גם וגם. אחרת נוצא איזה יציר-כלאיים בהצעת החוק, לפיו בעיכוב בין 5-8 שעות יהיה זכאי אדם גם לטוס וגם לקבל החזר הוצאות. אנו סבורים שיש כאן כשל שנותר מן העבר ולכן מבקשים למחוק בסעיף 3(2)(א) את המילים "לטיסה שעוכבה" ולהשאיר רק "טיסה שבוטלה". 

אחמד טיבי:


כלומר, בעיכוב בין 5-8 שעות אתם מתנגדים לפיצוי כספי?

רון חלפון:


במילא הצעת החוק לא קובעת פיצוי כספי במועדים האלה. הצעת החוק קובעת פיצוי כספי רק בטיסה שבוטלה. 

אחמד טיבי:


לא כך כתוב בהצעת החוק המקורית.

יערה למברגר:


גם בהצעה המקורית הפיצוי הכספי הוא רק על טיסה שבוטלה, וכך גם בדירקטיבה האירופית. בעיכוב בין 5-8 שעות – אז זה היה בין 5-6 שעות – דובר על החזר הוצאות, שגם הוא סוג של פיצוי כספי אבל לא "פיצוי" כהגדרתו בהצעת החוק. זה היה גם בהצעת החוק המקורית. 

אחמד טיבי:


נדמה לי שבהצעה המקורית – ותתקן אותי היועצת המשפטית אם אני טועה – יש גם פיצוי כספי בגין העיכוב. 

אתי בנדלר:


אני חוששת שלא. כדי להקל על עצמי בניתי טבלה. 

אחמד טיבי:


הטבלה המפורסמת שלך מהשנה שעברה עדיין כאן?

אתי בנדלר:


כן. לדעתי היא מלפני 3 שנים. על עיכוב לא מופיע פיצוי כספי. 

אחמד טיבי:


מה מופיע בדירקטיבה האירופית?

אתי בנדלר:


אינני יודעת. 

רון חלפון:


גם שם לא מופיע פיצוי.

אחמד טיבי:


העתקתי את הדירקטיבה האירופית. 

רון חלפון:


אני רוצה לנסות להסביר מדוע הדירקטיבה האירופית נוקטת באותה גישה כמו הצעת החוק. אמנת ורשה ואמנת מונטריאול – ישראל שותפה לאמנת ורשה ובקרוב תהיה שותפה גם לאמנת מונטריאול – מדברות על עיכוב בטיסה וקובעות שלא יהיה פיצוי בגין עיכוב בטיסה אלא לפי האמנה. ישראל מחויבת לאמנה, כמובן, וכך גם האירופאים. לכן נקבע שבנוגע לעיכוב לא יהיה פיצוי נוסף, כי זה סותר את הוראות האמנה. רק כאשר יש ביטול – האמנות לא עוסקות בביטול ולכן אפשר לתת בגין זה פיצוי. אחרת תהיה בהוראה כזאת כדי לסתור את הוראות האמנות שמדינת ישראל חברה בהן.

אתי בנדלר:


אתה אומר שפיצוי במקרה של עיכוב סותר את האמנה? ומה עם פיצוי במקרה של ביטול? זה לא סותר את האמנה?

רון חלפון:


זה לא סותר, מכיוון שאמנת ורשה ואמנת מונטריאול לא עוסקות בביטול טיסה, הן עוסקות רק בעיכוב. 

אחמד טיבי:


האם אי-שם בעולם באמנה כלשהי יש פיצוי כספי בגין עיכוב טיסה?

רון חלפון:


אינני יודע. 

אחמד טיבי:


מישהו מן הנוכחים יודע?

סלעית קולר:


באמנת ורשה לא כתוב שאין פיצוי בעת עיכוב טיסה. פשוט יש נסיבות שבהן ניתן לקבל פיצוי ויש נסיבות שבהן אי אפשר לקבל פיצוי, מכיוון שזה חוזה שצריך לקיים אותו בכל מקרה, וגם לפי האמנה צריך לקיים אותו. בנסיבות מסוימות אדם יכול לקבל פיצוי ואז יש הגדרה של פיצוי מקסימלי באותן נסיבות. 

אחמד טיבי:


מה הן הנסיבות, למשל?

סלעית קולר:


מצוינות הנסיבות שלא נכללות. כלומר, עליך למלא את החוזה. צריך לפצות בגין עיכוב אלא אם כן הוכיח המוביל האווירי שמדובר בנסיבות שאינן בשליטתו ושהוא עשה הכול כדי להימנע מן הנזק שנגרם. מדובר על עיכובים. האמנה אכן לא עוסקת בכלל בביטול טיסות.

אהוד שבתאי:

למיטב זיכרוני, האמנה מחריגה רק מקרים של התנהגות רעה מדעת של המוביל. 

סלעית קולר:


לא, יש גם וגם. 

אחמד טיבי:


נשאלת השאלה, עיכוב של 7 שעות למשל, אחרי שאישרתם שביטול הוא מ-8 שעות ואילך, ויש לי על כך השגה - - - 

אתי בנדלר:


הוועדה אישרה את זה. 

אחמד טיבי:


בכנסת יש מה שקרוי רביזיה. זה זכותו של חבר הכנסת, בפרט אם הוא היוזם. אני חוכך בדעתי לגבי האפשרות הזאת. 

היו"ר כרמל שאמה:


גם הרשות להגנת הצרכן תמכה בתיקון הזה. 

אחמד טיבי:


אני שואל – וייתכן שאשתכנע, שמתם לב שאני פתוח לשמוע דעות שונות, אני רוצה שהצעת החוק תעבור בצורה סבירה – למה 8 שעות ולא 6 שעות? לא השתתפתי בדיון הקודם. מי יזם שזה יהיה 8 שעות?

היו"ר כרמל שאמה:


קראת את הפרוטוקול?

אחמד טיבי:


לא קראתי אותו. בדרך כלל פרוטוקולים של ועדות לא מתקבלים מייד בניגוד למליאה. מי יזם שזה יהיה 8 שעות ולא 6 שעות כפי שכתוב בהצעת החוק המקורית? מי הגה את הרעיון הזה?

אתי בנדלר:


הצעת החוק המקורית לא התייחסה לפרק זמן של ביטול. 

אחמד טיבי:


בדירקטיבה האירופית זה 6 שעות. 

רון חלפון:


לא. 

אחמד טיבי:


מאין בא המספר 6 שעות?

רון חלפון:


אני מבקש להסביר. הדירקטיבה האירופית, וגם הצעת החוק של אדוני, לא הבחינה בין עיכוב ובין ביטול. היא קבעה שבמקרים של ביטול יינתנו הטבות כאלה ובמקרים של עיכוב יינתנו הטבות אחרות, כאשר לאף אחד לא ברור מתי עיכוב הופך להיות ביטול. אם מעכבים נוסע 20 שעות בשדה התעופה וחברת התעופה אומרת לו: הטיסה רק מתעכבת, היא לא מתבטלת – לדעתנו צריך לקבוע איזה קו מתי העיכוב הופך להיות ביטול. בהצעת החוק של אדוני ובדירקטיבה האירופית אין קו כזה. 


ההצעה של הממשלה, שהתקבלה בוועדה, היתה לנסות לתחם את הזמן, שמאותה שנייה והלאה גם אם אדם ייצא בטיסה זה ייחשב כביטול. 

מנחם אליעזר מוזס:


מה כן מופיע בדירקטיבה האירופית?

רון חלפון:


לא מופיע כלום. שם ההבחנה בין עיכוב ובין ביטול אמורה להיקבע על-ידי בית-המשפט.

מנחם אליעזר מוזס:


אז כל אחד יילך לבית-המשפט?

רון חלפון:


לכן אנו סבורים שזה פתרון לא טוב ומנסים לשנות את זה. 

יערה למברגר:


אולי כדי להשלים, כפי שאמרנו בדיון הקודם, היה פסק-דין שניסה להתמודד עם הקושי הזה, כי היה קושי ביישום של הדירקטיבה האירופית. יש פסיקה אחת שאנחנו מכירים, שנמצאת כיום בערעור, שמדברת על 3 שעות. אמרתי גם בדיון הקודם, אני סבורה ש-3 שעות זה קיצוני מדי ונמוך מדי. גם באירופה אני מאמינה שיחשבו על זה מחדש. 

מנחם אליעזר מוזס:


בפרט במדינת קצה כמו מדינת ישראל. 

יערה למברגר:


כפי שאמרתי בדיון הקודם, בעיניי הקביעה 6 שעות או 8 שעות לא קדושה. צריך לקבוע מספר סביר. להגיד לך שמספר סביר הוא רק מספר אחד? אני מניחה שיש טווח מסוים שבו אפשר לקבוע זמן סביר.

אחמד טיבי:


עו"ד בנדלר, נדמה לי שאני זוכר דווקא 6 שעות בגלל שזה הופיע בדף שלך. 

אתי בנדלר:


ייתכן. למען האמת, מאז שהתחלנו לטפל בהצעת החוק הזאת הספקתי לטפל בכמה עשרות, אם לא מאות נושאים. אני יכולה לומר בוודאות, אני זוכרת שהצעת החוק המקורית לא כללה הגדרה מה הוא ביטול. דובר על עיכוב ודובר על ביטול. הקושי לדעת מתי טיסה נחשבת למבוטלת ומתי היא רק מעוכבת, הבנו שזה קושי שנתקלו בו גם באירופה בתהליך היישום. הדרך היחידה שמצאנו להתגבר עליו היא פשוט להחליט באופן שרירותי, אחרי כמה שעות נראה טיסה שעוכבה כאילו היא כבר בוטלה. הרבותא היא שבמקרה של טיסה שבוטלה יש גם זכאות לפיצויים מעבר להטבות האחרות, לפיצויים כמעט אוטומטיים לפי מרחק הטיסה. 


עכשיו השאלה מה נכון בנסיבות העניין. כתבנו 6 שעות. בישיבה הקודמת העירו שזה מעט מדי ואז הוחלט על 8 שעות. 

רוני סטבקובסקי:


אני מ"אל-על". בדירקטיבה האירופית מגדירים מה זה cancellation. זאת הגדרה שביקשנו להכניס להצעת החוק. ההגדרה קובעת:""Cancellation" means the non-operation of a flight which was previously planned and on which at least one place was reserved". זאת ההגדרה המהותית של ביטול טיסה. היה לנו קושי להגדיר "טיסה שבוטלה" לפי פרקי זמן. קיבלנו בסופו של דבר את ההצעה על 8 שעות, אבל הדירקטיבה האירופית כן מצאה לנכון להגדיר מהותית מה זה אומר טיסה שבוטלה ולא להגדיר את זה לפי שעות. 

אתי בנדלר:


בפועל ההתמודדות עם ההגדרות הללו העלתה קשיים שלא צפו בעת כתיבה הדירקטיבה. למשל, טיסה שלא יצאה ושהוזמן אליה לפחות מקום אחד, אם היא יצאה אחרי 12 שעות או 24 שעות – קחי למשל את הטיסה שלכם לניו-יורק שיוצאת בכל יממה ב-24:05 ושתמיד נושאת את אותו מספר טיסה. האם הטיסה שיצאה אחרי 24 שעות היא הטיסה הקודמת שבוטלה או היא כבר טיסה אחרת? 

רוני סטבקובסקי:


הפרשנויות המשפטיות של ההגדרה הזאת היו שבעצם שינוי מספר הטיסה מהווה אינדיקציה לכך שהטיסה בוטלה. 

אתי בנדלר:


 נפגשנו בזמנו עם נציגי הממשלה, עם רשות שדות התעופה. ההסברים שלהם לגבי מספרי הטיסות הביאו אותנו לכדי כך שלא יכולנו לתת לזה מענה ראוי. 

יערה למברגר:


בפסק-הדין שציינתי כאן מדברים גם על נסיבות שונות ומאפיינים שונים שיכולים להביא לכך שיראו טיסה כמבוטלת. בכל מקרה, רק שינוי או אי-שינוי מספר הטיסה לבדו היה מוסכם שלא יכול להוות קריטריון להכריע אם טיסה בוטלה או לא בוטלה. כמובן יכולות להיות בזה מניפולציות פשוטות למדי. בכל מקרה, דיברו על 3 שעות, אבל גם מנו רשימה ארוכה מאוד של קריטריונים ומכך ראינו את המורכבות של ההכרעה בכל הנסיבות. העניין הזה נדון כבר בעבר בהרחבה רבה למדי. 

היו"ר כרמל שאמה:


אפשר להתקדם. 

וגיף אליאב:


אני מייצג את רשות ההסתדרות לצרכנות. אני סבור שטוב שאנחנו נכנסים להגדרה הזאת, כי היא מאפשרת למנוע התדיינויות מיותרות בבתי-המשפט במטרה לקבוע מה הוא ביטול. אנו סבורים כי ההצעה המקורית, שקבעה 6 שעות, היא ההצעה המאוזנת ביותר, שמאזנת בין הזכות של הצרכן לקבל החלטה מושכלת, בידיעה שהוא הולך לקבל פיצוי מוסכם על הנזק שנגרם לו, ובין זכותם של המעסיקים והעוסקים בעניין להתעכב בשל נסיבות כאלה או אחרות. ככל שנדחה את זה לשעות רבות יותר זה בהחלט יכול להשפיע על הצרכנים לקבל החלטה מושכלת ויגרום להם להסכים לנסיבות הקיימות. 

היו"ר כרמל שאמה:


נחשוב על זה. 

אתי בנדלר:


ככל שחבר הכנסת טיבי יחליט להגיש בקשה לדיון מחדש, הוועדה תדון. 

אחמד טיבי:


אתייעץ עם היושב-ראש. זה יהיה בתיאום עם היושב-ראש. אני מציע שנתקדם. 

אתי בנדלר:


מכל מקום, כרגע הוועדה צריכה להכריע בעניין סעיף 3(2)(א). בקשת הממשלה, שהובאה על-ידי עו"ד רון חלפון מן הלשכה המשפטית של משרד התחבורה והבטיחות בדרכים, היא למחוק את המילים "שעוכבה או" מן הסעיף הזה. 

 
דבר שני, עדיין לא קיבלנו התייחסות למקרה של חבילת תיור. 

תמר קלהורה:


באשר לחבילת תיור אין לנו עדיין עמדה מאוחדת. יש לנו חילוקי-דעות. 

אתי בנדלר:


אסביר שוב. נקבע כאן כי "ההחזר יהיה בסכום ששילם נוסע בשל רכישת כרטיס טיסה לטיסה שעוכבה או בוטלה". איך יודעים לחלץ מתוך מחיר חבילת תיור את מחיר כרטיס הטיסה?

יערה למברגר:


דנו בנושא חבילת התיור ואכן מדובר בסוגייה מורכבת. מצד אחד, כפי שאמרתי בדיון הקודם, לא סביר שבכל מקרה של שילוב שירותי תיירות הסכום כולו יוטל על מפעיל הטיסה. למשל טיסה שעוכבה ב-9 שעות והחבילה כולה כוללת טיסה ורכב ומדריך ויכולה להגיע לעשרות אלפי דולרים, נראה לי שזה לא יהיה סביר. בכל זאת צריך כאן אלמנט של מידתיות ביחס לפגיעה ולפיצוי על הנזק שנגרם. מצד שני, יש קושי לפעמים לחלץ את מחיר הטיסה מהמחיר הכולל. לדוגמה, יש "דיל" של 600 דולר ליעד מסוים באירופה. לפעמים אם קונים בנפרד את הטיסה עצמה, הטיסה תעלה יותר מאשר מחיר החבילה כולה. זה תחום שאין בו מחירון, לא כמו כלי רכב או תחומים אחרים, אחרת אפשר היה לדבר על מחיר הטיסה במחירון. 

יוסי פתאל:


זה גם מוצר אחר לגמרי. אין שום קשר. הניסיון לחלץ מתוך זה את מחיר הטיסה בלתי אפשרי. כאשר עושים את ה"סלט" הזה הטיסה לא קיימת בפני עצמה. היא כרוכה בחבילה. זה דבר שמלכתחילה אין לו שום סיכוי. חבילה היא מוצר אחר שיש אליו התייחסות נפרדת בחוק בגילוי נאות בשיווק חבילות תיור לחוץ-לארץ. החבילה מוגדרת שם היטב עם כל החובות של המארגן. 

היו"ר כרמל שאמה:


אבל בהקשר של גילוי נאות. לא בהקשר אחר. 

יוסי פתאל:


נכון, אבל ללקוחות יש מספיק דרכים לתבוע את כספם, לא רק סביב הנושא הזה. החוק הזה, גם בעולם וגם בישראל, נועד לעסוק בטיסות בלבד. מי שקונה חבילה – העיכוב משבש כמובן גם את כל הלינות במלונות וכל השירותים הנלווים, לא רק את הטיסה עצמה. אי אפשר לקחת את החבילה ולפצל אותה ל-4 תביעות שונות. 

אתי בנדלר:


כאשר אדם קונה חבילת תיור ל-4 ימים ו-3 לילות, הוא בירר שהיציאה מן הארץ ביום ראשון בשעה 6 בבוקר והחזרה ביום רביעי בשעה 10 בלילה ויודע שיש לו 4 ימי תיור. ורק אז מודיעים לו, או כאשר הוא מגיע לשדה התעופה או לפני כן, שהטיסה נדחתה והיא לא תהיה ביום ראשון בשעה 6 בבוקר. הוא מפסיד יום שלם. האם לא מגיע לו שום פיצוי על העיכוב הזה?

יערה למברגר:


השאלה אם החוק הזה ייתן לכך מענה. השאלה אם הוא יצטרך ללכת לתבוע בנפרד, או שהחוק הזה ייתן את המענה. 

אתי בנדלר:


ייתכן שראוי לאפשר לאותו אדם לקנות כרטיס חלופי בחברה אחרת לטיסה מוקדמת. 

יוסי פתאל:


אבל אז הוא לא יכול לקבל את שאר השירותים מכיוון שהשירותים כרוכים בבית-מלון, במדריכים. 

אתי בנדלר:


הוא יגיע לאותו בית-מלון בכוחות עצמו ויקבל החזר הוצאות. אינני יודעת. 

יוסי פתאל:


כשקונים שירותי בית-מלון בנפרד וטיסה בנפרד, זה לא נהפך אוטומטית לחבילה. כאשר יש טיסה שכרוכה בשירותי קרקע – אגב, זה לא אומר שהוא לא יכול יותר לתבוע ולא מגיע לו היום הזה בחזרה, והוא תמיד גם זוכה בבתי-המשפט. אבל אנחנו לא צריכים לקחת את כל המקרים ולשפוך אותם אל תוך החוק הזה. החוק הזה מדבר על מקרה שרוכשים טיסה בלבד, ובטיסה בלבד התשובות נמצאות. לנסות להכניס פנימה גם את החבילות – זה פשוט לא יצלח מכיוון שהמוצר עצמו לא קיים כטיסה בלבד ולכן אי אפשר לחלץ את החלק הזה מתוכו. 

תמר קלהורה:


אנחנו מציעים להשאיר את ההכרעה בעניין הזה להכנה לקראת הקריאה השנייה והשלישית כי יש כאן כל מיני פתרונות אפשריים. צריך עוד לחשוב על זה. 

אתי בנדלר:


כלומר, אתם מציעים להשאיר את הנוסח כפי שהוא בשלב הזה ולכתוב בדברי ההסבר שבעת הכנת הצעת החוק לקריאה השנייה והשלישית תדון הוועדה כיצד להסדיר את זה. 

תמר קלהורה:


כן, כי זה באמת מורכב מאוד. 

אחמד טיבי:


אני מסכים. 

אתי בנדלר:


אם כך, הוועדה צריכה להחליט גם איך להתייחס לבקשת נציגי הממשלה לא לאפשר החזר הוצאות במקרה של טיסה שעוכבה אלא לשלם רק מעבר ל-8 שעות. 

יערה למברגר:


גם בעיכוב קצר מ-8 שעות יידרשו לתת סיוע. מעל 5 שעות, למשל, יצטרכו לתת לינה, שזה אחד ההבדלים המשמעותיים. 

היו"ר מנחם אליעזר מוזס:


לינה לשעתיים עד שהמטוס ייצא?

יערה למברגר:


לא לשעתיים. זה בעיכוב של יותר מ-5 שעות. למשל אם הטיסה היתה אמורה להיות ב-1 בלילה והיא תהיה רק ב-6 בבוקר, הנוסע ישמח לנוח אפילו רק 4 שעות בבית-מלון. 

היו"ר מנחם אליעזר מוזס:


ואם הטיסה היתה אמורה לצאת ב-10 בבוקר והיא יוצאת ב-3 אחר-הצהרים?

גידי ארנון:


אמורים לקבל מזון, משקאות ואמצעי תקשורת, כפי שנקבע בדירקטיבה האירופית. בסופו של דבר טיסה היא דבר מורכב מאוד והעיכוב יכול לנבוע מסיבות רבות, חלקן קשורות לחברת התעופה, חלקן לא קשורות לחברת התעופה. קורה שטיסות מתעכבות וכל מי שטס יודע. לכן קבעו את הגג של 8 שעות. במהלך 8 השעות יש סיוע לנוסעים. 

היו"ר מנחם אליעזר מוזס:


אם זה באמצע הלילה הנוסע מקבל מקום לינה. 

יערה למברגר:


הוא מקבל מקום לינה וכן הסעה לבית-המלון. 

היו"ר מנחם אליעזר מוזס:


האם יש להבדיל בהצעת החוק בין שעות היום ושעות הלילה?

יערה למברגר:


כתוב: מלון במקרה של שהייה של הנוסע. 

אתי בנדלר:


המלון נראה לי מראה מאוד-מאוד דחוק. אם זה ביטול הוא זכאי בלאו הכי. 

היו"ר מנחם אליעזר מוזס:


כאן מדובר עד ל-8 שעות. 

אתי בנדלר:


הם מבקשים לא לזכות בהחזר הוצאות בעיכוב של 5-8 שעות. על זה מדובר כרגע. 

אחמד טיבי:


אילו הוצאות? בואו נשמע. 

אתי בנדלר:


החזר ההוצאות הוא בעצם מחיר כרטיס הטיסה + העברה ליעד הסופי. השאלה אם אדם שטיסתו עוכבה במשך 5 שעות ומוציאים אותו אחרי 7 שעות, האם הוא יהיה זכאי רק לשיחות הטלפון, למזון ולמשקה בתקופת העיכוב שלו, או ללינה במקרה שהעיכוב אירע בלילה, או שיאמרו לו: עוכבת כל-כך הרבה שעות, לפחות תטוס בחינם. זה המשמעות. 

אחמד טיבי:


לזה התכוון המחוקק. 

אתי בנדלר:


אינני יודעת. זה המשמעות של הדברים. החזר הוצאות אומר שבעצם הוא לא נושא במחיר הטיסה במקרה הזה. 

אחמד טיבי:


גם לעכב אותו וגם שישלם?

רון חלפון:


אני מבקש להסביר. ניקח מקרה שטיסה התעכבה במשך 10 שעות ואחרי 10 שעות יצא הנוסע לדרכו. מגיע לו רק פיצוי של 1,000 שקלים. 

אתי בנדלר:


ממש לא. מגיע לו או כרטיס חלופי או החזר הוצאות וכן פיצוי כספי. 

רון חלפון:


בטיסה שיצאה בעיכוב של 10 שעות, אם הוא טס מגיע לו רק פיצוי כספי. 

אתי בנדלר:


לא. מגיע לו החזר הוצאות. 

רון חלפון:


הוא הרי טס בטיסה החלופית. 

רוני סטבקובסקי:


אבל הוא טס בסופו של דבר. למה חברת התעופה צריכה להחזיר לו הוצאות?

תמר קלהורה:


זה בדיוק העיוות. כל השאלה כאן, על אילו הוצאות מדובר. 

אתי בנדלר:


לא כך הבנתי את העניין. השאלה אילו הוצאות נותרו. 

רון חלפון:


זה הטיסה החלופית והוא טס בה. 

אתי בנדלר:


הוא לא קיבל כרטיס טיסה חלופי אלא הוא טס בטיסה שהוא שילם עבורה. 

רוני סטבקובסקי:


את מציגה את זה כפיצוי למעשה. 

רון חלפון:


אני סבור שנפלה כאן טעות. 

אתי בנדלר:


המשמעות היא למעשה שהוא טס בחינם במקרה כזה ובנוסף מקבל פיצויים. 

רון חלפון:


לא כך כתוב כאן. 

אתי בנדלר:


לדעתי בדיוק כך כתוב. 

רוני סטבקובסקי:


יש לזה התייחסות בדירקטיבה האירופית. המשמעות היא לתת לו כאן כפל פיצוי, גם לתת לו פיצוי כספי וגם כרטיס טיסה בחינם. זה כרטיס שהוא שווה-כסף, יש לו ערך כספי.

אחמד טיבי:


אז מה הסנקציה בגין ביטול הטיסה?

היו"ר מנחם אליעזר מוזס:


עוד לא הגענו לסעיף על ביטול טיסה. את זה נשאיר לדיון כאשר נדון בביטול טיסה. 

תמר קלהורה:


כאשר טיסה מבוטלת, הרי הנוסע שילם כבר עבור הכרטיס. אם הטיסה מבוטלת והוא יוצא למחרת היום אז הוא כבר שילם עבור הטיסה. 

אתי בנדלר:


אבל הוא מקבל החזר הוצאות או כרטיס טיסה חלופי, לזה הוא זכאי, או זה או זה. כלומר, הטיסה שלו תהיה בחינם בסופו של דבר. 

תמר קלהורה:


הטיסה החלופית איננה בחינם מכיוון שהוא כבר בעצם שילם עבור הטיסה. זה שמעלים אותו על טיסה חלופית, זה לא בחינם כי הוא כבר שילם עבור הטיסה. הוא רק לא צריך לשלם פעם שנייה. 

אתי בנדלר:


לא כך הבנתי את הדברים. 

תמר קלהורה:


אלא אם כן הנוסע נאלץ להוסיף כסף. אם מוצאים לו טיסה במחיר זהה, למשל הוא עולה על אותה טיסה למחרת היום, אז כבר אין כאן על מה לדבר, לא על החזר הוצאות ולא על שום דבר. יש רק את השאלה של הפיצוי אחר-כך. החזר ההוצאות יכול להיות רלוונטי אם הוא עולה על טיסה אחרת שעולה הרבה יותר, שהוא נאלץ להוסיף כסף ואז יכולה להתעורר השאלה הזאת. אבל במקרה הרגיל, כאשר הנוסע עולה על טיסה חלופית במחיר זהה או כמעט זהה, ובהנחה שהוא מקבל באמת את כל הסיוע, לרבות לינה וכולי, אין לו בעצם הוצאות. ההוצאות יכולות להיות אם הוא נאלץ להוסיף כסף לכרטיס. 

מירי אילדיס:

יש החזר הוצאות. גם היום אנחנו ב"אל-על" מחזירים החזר הוצאות. זה יכול להיות עד 8 שעות וגם אחרי 8 שעות. אם כתוצאה מן העיכוב או הביטול הלקוח הגיע מאוחר והפסיד לילה בבית-מלון ונאלץ לשלם עבור הלילה הזה או לשלם דמי ביטול או דמי איחור הגעה למקום, גם היום הוא מקבל החזר עם הצגת קבלות. לא החזר כרטיס מלא. הוא מקבל החזר הוצאות. 

היו"ר מנחם אליעזר מוזס:


כלומר לא צריך בכלל חקיקה כדי להסדיר את זה?

מירי אילדיס:

יש כאן כמה סוגיות, אבל באשר להחזר הוצאות הלקוחות מקבלים החזר הוצאות על נזקים ישירים. "אל-על" גם היום מטפלת בזה, החל משעתיים איחור, במה שנקרא accommodation – אירוח של נוסעים. 

וגיף אליאב:


לפי דעתי יש שתי שאלות שטעונות הכרעה. ראשית, מתי לצרכן יש זכות להגיד: אני לא רוצה להמתין? באיזה שלב הוא יכול להגיד: מן השלב הזה אני מעדיף לקבל את כספי בחזרה, או שאבחר חברה אחרת או שאטוס ביום אחר? זאת השאלה הראשונה. השאלה השנייה, מתי מגיע לו פיצוי מוסכם? אם אנחנו משייכים את זה ל-5 שעות ו-8 שעות, לדעתי אחרי 5 שעות צריך שתהיה לו זכות בחירה, שיוכל להגיד: רבותי, מספיק. מן השלב הזה אני בוחר: או למשוך את כספי בחזרה או שאני מעדיף לנסוע אתכם. אחרי 8 שעות בנוסף לזכות הזאת מצטרפת זכות נוספת, לקבל פיצוי מוסכם. אלה שני שלבים. בשלב הראשון הצרכן יכול להגיד: לא רוצה, לא יכול, פספסתי חתונה, אין לי כבר לאן לטוס, זה כבר לא רלוונטי, המלון נסגר. שתהיה לו זכות להגיד: עד כאן. 

יוסי פתאל:


איפה דבר כזה קיים בעולם?

וגיף אליאב:


אני לא מדבר כרגע על מה שקיים. 

אחמד טיבי:


הוא יהיה קיים בישראל. 

היו"ר מנחם אליעזר מוזס:


הוא אומר מה רצוי. 

וגיף אליאב:


תזכרו שזה חוזה. אני חותם על חוזה. אני מתחייב לשלם כסף עבור נסיעה ביום מסוים למקום מסוים. החברה אומרת: נכון, תבוא ב-10 אבל אולי תצא רק ב-2 או ב-6 ואולי אפילו ב-9 בשל נסיבות מסוימות. בשלב מסוים הנוסע צריך להיות מסוגל להגיד: רבותי, 5 שעות עיכוב זה זמן סביר – וזה שאלה בפני עצמה – אבל אחרי 5 שעות אני רוצה לשלוט בחיים שלי, בדברים שאני אמור לעשות. אחרי 5 שעות אני רוצה להחליט האם אני מסכים לצאת באיחור או שאני מבטל את העסקה. 

היו"ר מנחם אליעזר מוזס:


ועד 5 שעות הוא לא יכול להחליט גם אם הוא יאחר את החתונה בקהיר? מה קורה עד 5 שעות?

וגיף אליאב:


צריך להיות טווח סביר שמותר לאחר. יש טווח שאחריו השליטה אמורה להיות בידי הצרכן. 

אהוד שבתאי:

עם כל הכבוד, לא סביר שחברת התעופה גם תטיס את הנוסע בחינם וגם תתן לו פיצוי. 

היו"ר מנחם אליעזר מוזס:


למה? מגיע לו פיצוי על עגמת-הנפש. 

אתי בנדלר:


לא  מפצים על עגמת-נפש. 

קריאה:


למה זה בחינם?

אהוד שבתאי:

כי רשום: "ההחזר יהיה בסכום ששילם נוסע בשל רכישת כרטיס טיסה". צריך להבהיר את זה. 

וגיף אליאב:


זה סותר את סעיף 7. 

תמר קלהורה:


צריך לראות את רשימת ההטבות. בפסקה (2) יש החזר הוצאות ובפסקה (3) יש כרטיס חלופי. הצעתו של חברי מן הרשות להגנת הצרכן הגיונית ביותר. ברור שכרטיס חלופי לא יכול להינתן בעיכוב של שעה. ברור שזה זכות שיכולה לעמוד לנוסע רק אחרי זמן רב. אבל אני סבורה שזה נכון לאור מה שאמרו החברים מ"אל-על", שהחזר ההוצאות צריך להיות בהתאם לקבלות.  בנוסף, אם הכרטיס החלופי הוא בסכום העולה בהרבה על הסכום שהוא שילם, גם את זה צריך להחזיר לו. אבל הם צודקים, זה לא צריך להיות החזר הוצאות בגובה של כרטיס הטיסה שהוא שילם. מצד שני, ברור לחלוטין שבסיטואציה הזאת, כשהטיסה מתעכבת ומוצאים לו כרטיס חלופי, זה לא הטסה בחינם כי הוא כבר שילם עבור הכרטיס. אתם מקיימים את החוזה שכרתתם אתו ושעבורו הוא שילם כבר. 

מירי אילדיס:

ברור שאנחנו סופגים את הפרשי העלויות. לידיעתכם, עבור כרטיס חלופי בחברה זרה נגבה תעריף מלא וזה בכלל לא מוּחל על הנוסע. 

יוסי פתאל:


הוועדה לא מבינה שאנחנו עוסקים כאן בתעשייה גלובלית עם הסכמים בילטרליים, שיש סטנדרטים מקובלים בעולם. יתחילו להעניש את החברות הישראליות בחוץ-לארץ. הרי החברות מתמחרות את הטיסות שלהן לישראל. כל חברות התעופה הזרות – ואני בהלם מוחלט שנציגיהן לא נמצאים כאן.

לאה ורון: 


אנחנו בהלם שהם לא כאן עוד מן הישיבה הקודמת. הם הוזמנו. 

יוסי פתאל:


הנזק שעלול להיגרם – בסך הכול אנחנו לא ניזוקים. אני אומר לך כמי שנמצא בתוך התעשייה. חברות טסות ממדינות למדינות בהסכמים שהם בילטרליים ושווים. כפי שחברה ישראלית נוחתת באירופה, אותם כללים חלים על חברה אירופית שנוחתת בישראל ולהיפך. כל עוד החוק מחיל כללים לגבי השוק הישראלי שהם בגדר גבולות המדינה אפשר להחליט כל דבר, אבל הכללים האלה יחולו גם על חברות תעופה בינלאומיות שמובילות למעלה מ-50% מן התנועה לישראל, שצריכות לתמחר את זה. זה לא קיים אצלן. כל מערכת התמחור שהיא "מפלצת" ברמה העולמית, עם בריתות בינלאומיות, כאשר יכניסו להם עכשיו את הפקטור הזה הוא ישבש לגמרי את כל התמחור. יהפכו אותם גם לעבריינים בעל-כרחם. אני נמצא כאן לא מטעם חברות התעופה הזרות. אין לי אינטרס וזה לא מעניין אותי, שישלמו כמה שיותר, ולפעמים אני גם לא סובל אותן, אבל לצורך העניין, ייגרם כאן נזק ברמה התדמיתית והבינלאומית למדינת ישראל. 

היו"ר מנחם אליעזר מוזס:


גם נזק עסקי?

יוסי פתאל:


בוודאי. הם צריכים לדעת מראש את כל התמחור שלהם לישראל. הם ייאלצו אולי לייקר ב-1% את מחיר כרטיסי הטיסה כדי לעמוד בחוק הזה. ואז מה יקרה בטיסות חיבור, שמתחברות למקומות אחרים? זה לא ייאמן. הרי יש מספר גדול של תעריפים בחברות תעופה. נמצאת כאן חברת תעופה קטנה יחסית, "אל-על", שיש לה 40-50 מטוסים. הם לבד מחזיקים 15,000 תעריפים. הדברים האלה צריכים להיכנס אל תוך התמחורים. מה תגידו על הבריתות הבינלאומיות? מחר הם יצטרכו להתחיל לפצות כאן נוסעים. הרי אצלנו אין הרי געש, אבל יכולים להיות כאן דברים שיגרמו לעיכובים. 

היו"ר מנחם אליעזר מוזס:


מזג אוויר סוער סוגר את שדה התעופה. 

יוסי פתאל:


יכולות להיות כל מיני תקריות. 

אתי בנדלר:


אבל זה מועתק מהדירקטיבה האירופית. אני לא מבין את הטיעון שלך. 

יוסי פתאל:


כל עוד זה מועתק, אין שום בעיה וצריך לקבל את זה, אך בדירקטיבה האירופית אין פיצוי כפול. אגב, בעולם עיכובים בטיסות הם דבר שכיח מאוד. 

היו"ר מנחם אליעזר מוזס:


מה הממוצע?

יוסי פתאל:


תלוי היכן. יש מקומות בעולם שבהם זה קטסטרופה, כאשר הנוסעים הם פשוט אסירים עד שהטיסה ממריאה. בארצות-הברית הגיעו למצב שכתבו אמנה לזכויות הנוסע כי כלאו נוסעים במטוסים כדי שלא יצטרכו לפצות אותם. אין ספק שיש בעיה, אבל האם ניתן לחוקק חוק כזה ולא להתחשב במערכת היחסים הבינלאומית של המדינה? כפי שאמר חבר הכנסת טיבי, צריך ליישר קו. הוא אמר: מה שקורה בעולם צריך לקרות גם כאן. אנחנו כמובן חכמים יותר מן העולם תמיד ... לא צריך לעשות את זה. 

תמר קלהורה:


שמענו מחברת "אל-על" שחלק לא מבוטל ממה שכתוב כאן בהצעת החוק "אל-על" במילא עושה כבר. אמרו לנו נציגות חברת "אל-על" שהם בעצם משלמים את ההוצאות ונושאים גם בעלות העודפת של הכרטיס החלופי. כלומר, אם נכתוב את זה בחוק לא נשנה את המצב דה פקטו. השאלה כמובן האם חברת "אל-על" עושה כאן דבר חריג מטעמים יהודיים-ציוניים, או שזה הסטנדרט המקובל בחברות התעופה. ההרגשה שלי, שלא כך הדבר. 

קובי זוסמן: 


אני נציג ארגון יאט"א, שהוא ארגון התעופה העולמי שכולל בתוכו את החברות הישראליות וגם את החברות הזרות שפועלות בישראל. שאלת קודם האם צריך את החקיקה הזאת. אני מפנה שוב את החברים למה שאמרתי בישיבה שהתקיימה כאן לפני 3 שבועות, שצריך לעשות אבחנה עמוקה מאוד בין חברות תעופה סדירות – ומה שאמרה נציגת "אל-על" נכון לגבי "על-על" ונכון לגבי כל חברות התעופה הסדירות היאט"איות. קרי: לכל חברות התעופה הסדירות יש מנגנון מסודר מאוד איך לטפל בנוסע שטיסתו עוכבה, איך מטפלים בחבורה של נוסעים שטיסתם בוטלה, יש נהלים ברורים מאוד. ביקשתי מהוועדה לשקול לערוך הפרדה בין חברות התעופה הסדירות, שכאמור יש להן נהלים ברורים מאוד, ובין חברות שכר. סלח לי שאני אומר, אדוני היושב-ראש, אבל בחברות השכר הכול פרוץ ואין נהלים ברורים. לכן, כפי שחבר הכנסת טיבי ציין בתחילת הדיונים, מרבית העיכובים נובעים כנראה מאותן חברות שכר. 

 
אשאל אותך היום, אדוני, מה לדעתך הסיבה המרכזית לעיכובים בנתב"ג בשבוע האחרון. הסיבות הללו אין להן כל נגיעה לחברות התעופה. הסיבות לעיכובים היום בנתב"ג הן בעיקר חוסר באנשי ביטחון. איך חברת תעופה יכולה לשלוט בחוסר באנשי ביטחון? כתוצאה מכך הטיסות יוצאות בעיכוב. לכן יש לערוך הפרדה מוחלטת בין חברות סדירות ובין חברות שכר. 

היו"ר מנחם אליעזר מוזס:


ביטחון הוא אולי כוח עליון. 

יוסי פתאל:


בישראל – כן. 

קובי זוסמן: 


ביטחון זה דוגמה, אבל אם אגיד לך את הסיבות שבשלן בשנת 2010 חברות תעופה סדירות התעכבו זה יישמע לך פרוזאי לגמרי, אבל זה האמת: התפרצות הר געש באיסלנד, מזג האוויר באירופה, מזג האוויר בארצות-הברית, שביתה של פקחי טיסה בניקוסיה, שביתה של רשות שדות התעופה בתל-אביב. לכן יש לערוך הפרדה מוחלטת. אני מסכים עם דבריו של מר פתאל. אנחנו נכנסים לעומק של נושא שהוא מורכב מדי מכדי שחוק פשטני מאוד ייתן לו פתרון. את כל זה אני אומר מבלי לגרוע מן העובדה שחברות התעופה רוצות מאוד להסדיר את מכלול היחסים בינן ובין הנוסע במקרה של עיכובים. 

תמר קלהורה:


איפה הנהלים שלכם? אפשר לראות אותם?

קובי זוסמן: 


בחברות התעופה הסדירות היאט"איות לכל חברת תעופה יש נהלים פנימיים ברורים מאוד. מה שאמרה נציגת "אל-על" נכון לגבי "אל-על" ונכון לגבי 100% מחברות התעופה הסדירות. יושב לידי כאן נציג "ארקיע", גם הוא יכול למנות בפניכם איך הנהלים הפנימיים שלהם נותנים מענה לדברים האלה. יושב כאן נציג "ישראייר" ושם קורה אותו דבר, ואם יהיה כאן נציג של חברת תעופה זרה שפועלת בישראל, בלי שאתאם את זה מראש, תהיה לו גם כן תשובה מסודרת מאוד ומאורגנת איך מטפלים בנוסע שטיסתו עוכבה. 

תמר קלהורה:


אולי אנחנו צריכים לקבל נייר מסודר עם פירוט הנהלים המקובלים בחברות התעופה. אנחנו מדברים כאן כל הזמן באוויר, בלי לדעת מה המצב בשטח. נראה לי לא סביר שאנחנו ממשיכים לדון בהצעת החוק שלפנינו בלי לדעת מה הנהלים של חברות התעופה. יתכבדו חברות התעופה, שטוענות כל הזמן שהחוק הזה מכביד עליהן ומקשה עליהן, ויגידו מה הנהלים שלהן, מה הן עושות, ובמיוחד אם הן נורא רוצות, כפי ששמענו כאן, שיוסדר מישור היחסים בינן ובין הלקוח. ואז אפשר יהיה לקחת את הנהלים האלה, בהנחה שהם באמת סבירים - - - 

לאה ורון: 


לא את זה רצה מציע הצעת החוק. המציע רצה להיצמד לדירקטיבה האירופית ולא לנהלים של חברות התעופה הסדירות. 

תמר קלהורה:


אני לא מציעה להיצמד לדירקטיבה האירופית. אם הנהלים של חברות התעופה סבירים וטובים, ואולי אפילו גם עולים בקנה אחד עם הדירקטיבה האירופית, ויש לי הרגשה שבאמת לא נמצא הבדלים כל-כך גדולים, אז יהיה לנו פשוט יותר לאמץ לכאן דברים מתוך הנהלים הפנימיים וגם יהיה לנו פשוט יותר לדעת על מה אנחנו מדברים, כי כרגע אנחנו לא יודעים.  

אתי בנדלר:


עו"ד קלהורה, הייתי מאמצת את הצעתך בשתי ידיים אילו הועלתה לפני 3 שנים. הצעת חוק הזאת הוגשה בכנסת השבע-עשרה ואחרי ישיבה אחת או שתיים לא הגיעה אפילו לשלב של הכנה לקריאה הראשונה, ובכנסת הזאת מתקיימת זו הישיבה הרביעית בהכנת הצעת החוק לקריאה הראשונה. עכשיו לעשות הפסקה ולהגיד: אנא חברות סדירות, תתכבדו ותעבירו את הנהלים שלכן, ננסה לגבש מהם הצעת חוק? זה לא סביר. 

תמר קלהורה:


לא הייתי מנסה לגבש מן הנהלים הפנימיים הללו הצעת חוק. 

אחמד טיבי:


הרי יש כאן ניסיון ברור של חברות התעופה לרוקן את הצעת החוק הזאת מתוכן. זה מה שאתם מנסים לעשות. אני מקווה שאת לא תעזרי להם עם ההצעות הללו שלך. 

תמר קלהורה:


אין לי שום כוונה לעשות כן. 

אחמד טיבי:


החוק הזה מטרתו להגן על הצרכן. כבר 3 שנים אנחנו דנים בהצעה הזאת. כאילו הם הגיעו היום לדיון לראשונה. הם היו יכולים להתכונן מראש. אני מגלה גמישות מסוימת, אבל אני לא רוצה לבטל את הצעת החוק או לרוקן אותה מתוכן. לכן חייבת להיות מוטלת סנקציה על חברות תעופה שמעכבות את הטיסה מעבר לזמן סביר או מבטלות אותה. 

תמר קלהורה:


רציתי להציע את זה ממקום הפוך. אנחנו כל הזמן שומעים טענות, לכן יתכבדו חברות התעופה ויחשפו את המצב לאשורו. במקום לשמוע את זה כאן מחברות התעופה באופן ספורדי ומקוטע, שפתאום התברר שהן בעצם כן מחזירות כסף, שיתכבדו ויחשפו איך בדיוק הן עובדות. אפשר לעשות את זה בשלב ההכנה לקראת הקריאה השנייה והשלישית אם לא רוצים לעשות את זה עכשיו, אם חושבים שזה מעכב, אבל שהנתונים יהיו גלויים וברורים. שיטרחו חברות התעופה וישלחו נציג ואז אפשר יהיה לשקול לגופו של עניין את מה שהן אומרות. אנחנו שומעים שלכאורה כבר היום הן עושות את מה שאנחנו מדברים עליו, כלומר נותנות החזר הוצאות מלא. אם כך, אני שואלת, מה הבעיה לעגן את זה בחוק?

אתי בנדלר:


זה מה שמוצע כאן. 

תמר קלהורה:


החזר ההוצאות שמוצע כאן הוא בסכום שמוצמד לכרטיס טיסה, אבל בפועל אנחנו שומעים שהם מחזירים הוצאות על-פי קבלות. זה לא מופיע בהצעת החוק. אנחנו גם שומעים שהם סופגים את העלות של הכרטיס החלופי במידה שהיא עולה על המחיר ששולם. למה לא נכתוב את זה כאן אם זה הנוהל? אנחנו לא משנים את המצב שלכם כהוא זה. 

אתי בנדלר:


מה את מציעה?

אהוד שבתאי:

כל עוד ההוצאות הוצאו באופן סביר. אם טיסה התעכבה ואדם התאכסן במלון מאוד-מאוד יוקרתי ומביא חשבונית על סך 3,000 אירו, כנראה לא נאשר את זה, אבל אם המלון סביר בנסיבות העניין, נאשר. ל"ארקיע", כמו לחברות התעופה הסדירות האחרות, יש נהלים ברורים מאוד איך לטפל במקרים כאלה. 

תמר קלהורה:


עולות כאן בעצם שתי שאלות. קודם כול, מה הן ההוצאות שבגינן נותנים החזר. אחר כך עולה השאלה האם זה רק במצב של ביטול או גם במצב של עיכוב. כרגע כתוב כאן: "ההחזר יהיה בסכום ששילם נוסע בשל רכישת כרטיס טיסה". אומרות החברות: אנחנו מחזירים לו את ההוצאות שלו בעין. 

אתי בנדלר:


מה זה :"ההוצאות שלו בעין"? את מדברת על אירוח? זה מופיע בחלק הקודם, בפסקה (1).

תמר קלהורה:


אמרה חברתנו שאם כתוצאה מן העיכוב בטיסה הוא גם פספס אחר-כך לילה במלון - - - 

אתי בנדלר:


אבל זה לא קשור. כאן מדובר על כרטיסי טיסה. בפסקה (1) מדובר על שירותי סיוע. את רוצה לשנות שם?

תמר קלהורה:


לא. כרטיס חלופי מוסדר בסעיף 3(3). עכשיו השאלה היא מה הן ההוצאות שאנחנו מדברים עליהן בפסקה 3(2).

וגיף אליאב:


המושג מבלבל. המושג הנכון הוא "השבת תמורה". אם שילמת עבוא הכרטיס אתה מקבל את התמורה בחזרה. החזר הוצאות זה הוצאות למיניהן: הסעה , בית-מלון וכולי. 

אתי בנדלר:


זה בעצם: החזר הוצאות בשל טיסה.

וגיף אליאב:


"השבת תמורה" היא המושג הנכון. 

 
לעניין הנהלים: אנחנו מבקשים להקל על הצרכנים, שלא יצטרכו לפנות בכל מקרה לבית-המשפט לתביעות קטנות כדי שבית-המשפט בכל מקרה ומקרה יקבע את הפיצוי ההולם. אנחנו מבקשים לקבוע כאן סטנדרט מסוים, מתי הלקוח יכול להשתחרר מן ההסכם ומתי הוא זכאי לקבל פיצוי מוסכם. אנחנו לא רוצים, כפי שמר פתאל אמר, שיגיעו כל הזמן לבתי-המשפט והשופט יכריע בכל מקרה ספציפי האם זה טיסה סדירה או טיסת שכר, האם זה ביטול כדין או לא כדין, האם הפיצוי הולם או לא הולם. זה המטרה, שהצרכנים לא יצטרכו כל פעם לפנות לבתי-המשפט. 

יוסי פתאל:


לצטט אותי באופן לא מדויק, ועוד בפניי? זה קצת  מוגזם. חכה שאצא. דיברתי רק על חבילות. 

היו"ר מנחם אליעזר מוזס:


מה הנוהל היום למי שהזמין כרטיס לטיסה רגילה ובשל האיחור מצאו לו טיסה חלופית במחלקת עסקים? מה קורה אז? מה אתם מחזירים?

יוסי פתאל:


זה נוהל של חברות התעופה כבר היום. אם הם צריכים להטיס אותו ואומרים לו: תטוס ב"ביזנס", אז הוא יטוס ב"ביזנס". 

תמר קלהורה:


על חשבונם. זה סעיף 3(3).

יוסי פתאל:


היום עשו את השדרוגים הללו כי צריכים את המקומות הללו. 

גידי ארנון:


אני נציג "ישראייר". ההגדרה כאן קובעת: "ההחזר יהיה בסכום ששילם נוסע בשל רכישת כרטיס טיבה לטיסה שעוכבה או בוטלה". זה ההחזר. לשאלתך, תיאורטית או לא, לפי הצעת החוק הנוסע יכול לבחור לשדרג את עצמו למחלקה הראשונה. אין כאן שום מגבלה, וזה מאוד לא הגיוני לדעתי. אם הוא קנה כרטיס לניו-יורק במחלקת "אקונומי" ב-800 דולר, אם ישדרג את עצמו למחלקה הראשונה העלות תהיה 10,000 דולר. 

אתי בנדלר:


ואם לא היה מקום ב"אקונומי" אלא רק במחלקה הראשונה? אתה צודק בטענתך כשיש  ברירה, אבל לעתים אין ברירה. 

גידי ארנון:


אני מודה שזאת שאלה שצריך לבחון, מה כאשר לא היה מקום, ומי קובע שלא היה. 

אתי בנדלר:


הרב ...

גידי ארנון:


בדרך כלל ההליך הרגיל הוא שאני בחברת התעופה מחפש מטעמים שלי אלטרנטיבות לנוסע כי אני רוצה שהנוסע יהיה מרוצה בסופו של דבר ולא מאוד זועם.  

היו"ר מנחם אליעזר מוזס:


ואם לא מצאת שום פתרון אחר פרט לנסיעה במחלקת עסקים או במחלקה הראשונה? 

אתי בנדלר:


לא יתנו לו. יגידו לו לחזור הביתה כי הפיצוי שישולם לנוסע במקרה כזה נמוך מן השדרוג בכרטיס הטיסה החלופי. 

גידי ארנון:


אמצא לו טיסה חלופית, אבל אולי לא בטיסה שיוצאת תוך שעתיים. אמצא בסוף טיסה שאליה אוכל להעלות אותו. כבר נקבע בחוק שאם עיכבתי אותו יותר מ-8 שעות מגיע לו כבר פיצוי כספי מוסכם, כפי שייקבע. במהלך 8 השעות אני יכול לייצר לו פתרונות ראויים. הצעת החוק כן מתייחסת, אם הטסתי אותו דרך יעד ביניים אני צריך לשלם לו גם את ההוצאות ביעד הביניים. 

אתי בנדלר:


אנחנו מתפרשים על פני נושאים רבים. בעצם אנחנו דנים בפסקה אחת שמנסה למצוא פתרון לשאלה: בעיכוב טיסה בין 5-8 שעות, לְמה יהיה זכאי הנוסע?

אחמד טיבי:


בואו נכריע, ואם יהיו הערות הן יתבררו בהכנה לקריאה השנייה והשלישית. צריך לבוא לקראת הצרכן, שתהיה סנקציה, אבל לא את זה הם מציעים. הם מציעים את מה שקיים כבר.

אהוד שבתאי:

השאלה שלי היא האם יש סופיות דיון. כלומר, מרגע שנתתי לנוסע פיצוי על-פי החוק, האם הוא עדיין יכול לפנות לבית-המשפט? על-פי הנוסח כרגע – כן. החוק לא אמור לתפוס את כל נקודות הקצה שאתם מתארים. יהיו נקודות שבהן כן נצטרך להגיע לבית-המשפט, אין מה לעשות. צריך למצוא עכשיו דבר שמאזן בין האינטרסים של כל המשתתפים בדיון הזה. 

אתי בנדלר:


ואשר על כן?

היו"ר מנחם אליעזר מוזס:


אשר על כן אתה מייתר את כל הצעת החוק אם הכול מגיע לבית-המשפט. 

אהוד שבתאי:

אני לא רוצה שהכול יגיע לבית-המשפט, וגם היום, דרך אגב, אני לא מנהל דברים בבית-המשפט. אני מנסה שרק מעט מאוד תיקים יתנהלו בבתי-המשפט. 

אתי בנדלר:


בעיכוב בין 5-8 שעות לְמה יהיה זכאי הנוסע?

אהוד שבתאי:

לדעתי במקרה כזה הוא יהיה זכאי לשיחת טלפון, לסנדוויץ' ולשתיה. הוא לא יהיה זכאי להחזר של מחיר כרטיס הטיסה.

אתי בנדלר:


תשים טונה בתוך הסנדוויץ' ... נו, באמת, זה מה שאתה מציע?

אחמד טיבי:


בשביל זה חוקקנו חוק?

רון חלפון:


במקרה של טיסה שבוטלה לחלוטין, גם שם מגיע רק החזר הוצאות או טיסה חלופית. לא תקבלי גם וגם במקרה של טיסה שבוטלה לחלוטין. קל וחומר שלא ייתנו את זה בטיסה שעוכבה במשך 5 שעות. אין בזה שום היגיון. 

אחמד טיבי:


מה קורה כאשר יש ביטול טיסה? 

רון חלפון:


בביטול טיסה מקבלים פיצוי: החזר הוצאות או טיסה חלופית + פיצוי כספי. 

סלעית קולר:


החזר הוצאות שנגרמו כתוצאה מהעיכוב. 

וגיף אליאב:


לא "החזר" אלא "השבת התמורה". 

רון חלפון:


השבת התמורה + פיצוי כספי. 

תמר קלהורה:


אם הסעיף הזה מדבר על השבת התמורה, כלומר להחזיר לך את הכסף ששילמת כבר, אז בוודאי זה לא יכול לבוא ביחד עם טיסה חלופית. 

אתי בנדלר:


או עם טיסה באיחור. 

תמר קלהורה:


או זה, או זה. או שאתה לוקח את הכסף שלך בחזרה ומסתדר לבד, או שאתה מקבל את הטיסה החלופית שמציעים לך. אתה כן יכול לקבל גם פיצוי במקרה של ביטול. 

אתי בנדלר:


אני שואלת מה ניתן לנוסע בעיכוב של 5-8 שעות. 

תמר קלהורה:


בעיכוב של 5-8 שעות הנוסע זכאי או לטיסה חלופית או להחזר כספי. 

אתי בנדלר:


כלומר, כלום. את אומרת שאם הוא עולה לטיסה באיחור של 7 שעות וחצי הוא לא יהיה זכאי אלא לסנדוויץ' ולשיחת טלפון כדי להודיע שהוא מאחר. 

תמר קלהורה:


הוא זכאי לכל שירותי הסיוע, וכן או להחזר כספי או לטיסה החלופית. 

אחמד טיבי:


בשביל זה הצעתי הצעת חוק?

וגיף אליאב:


צריך לקבוע שאחרי 5 שעות תהיה לו זכות לבחור האם להמשיך בטיסה או לוותר עליה. צריך להוסיף כאן עוד מנגנון. אנחנו לא יכולים למשוך אדם במשך 8 שעות ורק אחרי 8 שעות תהיה לו זכות להחליט. אחרי 5 שעות הוא יוכל לבחור אם להמשיך או לא להמשיך, ואחרי 8 שעות יש גם פיצוי נוסף. 

תמר קלהורה:


כך כתוב כרגע. 

אחמד טיבי:


אני אוהב את ההצעה שלך, עו"ד אליאב. איפה רשומה ההצעה של האדון?

וגיף אליאב:


היא לא כתובה. 

תמר קלהורה:


מדובר על החזר הוצאות או על טיסה חלופית. אם אתה בוחר להמשיך אז ברור שאתה לא מקבל את החזר ההוצאות. צריך לנסח את זה בצורה הזאת. עד 5 שעות אתה לכאורה בכלל לא זכאי לקבל את הברירה הזאת על-פי הצעת החוק, אם העיכוב קצר יותר מזה.

אחמד טיבי:


לכן צריך לנסח את מה שאומר עו"ד אליאב, שיהיה ברור שיש לנוסע שתי אופציות. 

וגיף אליאב:


בין 5-8 שעות עיכוב צריך לאפשר לנוסע לבטל את הטיסה. מ-8 שעות והלאה צריך לאפשר לו לבטל את הטיסה וגם לקבל פיצוי מוסכם. צריך להוסיף תחנת ביניים שמאפשרת בין 5-8 שעות רק לקבל את התמורה בחזרה. אחרי 8 שעות בנוסף לתמורה הנוסע יהיה זכאי לפיצוי מוסכם. 

תמר קלהורה:


אם בסופו של דבר הוא עלה על הטיסה המאוחרת הוא לא מקבל בחזרה את הכסף שהוא שילם עבורה, כי החוזה כן בוצע, אם כי בוצע באיחור. אבל אם הוא לא עלה עליה אלא מעדיף לקבל את הכסף בחזרה, אז הוא כן צריך לקבל את הכסף בחזרה. 

אתי בנדלר:


אם כך, זה נכון גם לגבי טיסה שבוטלה. אם נותנים לו טיסה חלופית, גם כאן הוא בוחר. 

תמר קלהורה:


זה סיפור אחר. 

אתי בנדלר:


אני מדברת על החזר התמורה. מוצע כאן שבעיכוב של 5 שעות הנוסע יהיה רשאי להחליט האם הוא עולה על הטיסה שתצא באיחור, או טיסה חלופית שתצא באיחור שמצא המפעיל או המארגן, או שהוא מבקש בחזרה את הכסף שהוא שילם עבור הכרטיס. אותו דבר גם בטיסה שבוטלה, אלא שאז בנוסף לכך הוא יהיה זכאי גם לפיצוי. כלומר, אותם עקרונות בדיוק יחולו. אם כך, בשינויי נוסח, בסעיף 3(2)(א) הנוסח יהיה כדלקמן: "החזר ההוצאות בהתאם להוראות אלה: (א) ההחזר יהיה בסכום ששילם נוסע בשל רכישת כרטיס טיסה לטיסה שעוכבה או בוטלה או לחלק בטיסה שעוכב או בוטל, וזאת אם בחר שלא לטוס באמצעות אותו מפעיל או מארגן". 

רון חלפון:


"או בטיסה חלופית שהוצעה לו".

תמר קלהורה:


על-פי פסקה (3) מציעים לו כרטיס חלופי. על זה צריך להוסיף את העובדה שייתכן שיש לו הוצאות אחרות, שאותן שמענו כאן שהוא מקבל בחזרה. לכן, כפי שאמר עו"ד אליאב, צריך לקרוא לזה לא "החזר הוצאות" אלא "השבת התמורה". בנוסף, צריך שיהיה כאן גם החזר הוצאות. 

וגיף אליאב:


לצרכן תמיד שמורה הזכות לפנות בעניין ההוצאות, ובצדק, כי אתה לא יכול למדוד מה ההוצאות שנגרמו לך. 

תמר קלהורה:


סעיף 3 מפרט רק את רשימת ההטבות. הוא עדיין לא קובע לגמרי מה מקבלים בכל שלב. סעיף 3 הוא בסך הכול רשימה והוא עדיין לא מדבר על תנאי הזכאות. בתוך הרשימה הזאת כלולים שני דברים למעשה: השבת התמורה והוצאות נוספות שיכול שיהיו. בסעיפים הבאים 5, 6, 7 יהיה כתוב מתי הוא זכאי לכל אחד מסוגי ההטבות. 

אתי בנדלר:


על איזה החזר הוצאות דיברתם?

תמר קלהורה:


למשל אם הפסיד לילה במלון. 

רוני סטבקובסקי:


זה קצת רחב מדי. זה גם לא בא לידי ביטוי בדירקטיבה האירופית. הדברים הללו מוסדרים בחוזה התובלה בין הנוסע לחברה, בכרטיס הטיסה. יש כאן שאלה של הצגת קבלות, אם כן הציג קבלות, או קבלות חלקיות, אילו קבלות ובאילו סכומים. 

וגיף אליאב:


אפשר להשתמש במושג "הוצאות סבירות".

אתי בנדלר:


אנחנו לא מדברים כרגע על הוצאות נוספות. 

רוני סטבקובסקי:


אם הוא ישן במלון של 5 כוכבים או 4 כוכבים. 

אתי בנדלר:


זה במקרה שהוא החליט לא לטוס. 

אחמד טיבי:


צריך להבהיר בנוסח שהנוסע בוחר, לאחר 5 שעות, באיזה מסלול ללכת.

אתי בנדלר:


אם בחר שלא לטוס. 

לאה ורון: 


בביטול טיסה מצטרף גם פיצוי. 

אתי בנדלר:


אנחנו מדברים כרגע על החזר ההוצאות. 

 
לא היו הערות לפסקת משנה 3(2)(ב). אפשר להצביע על סעיף 3(2). בסך הכול הוספתי הרגע, וכנראה עוד נשנה את הנוסח, אני חוזרת שוב: "(2) השבת תמורה בהתאם להוראות אלה: (א) השבת התמורה תהיה בסכום ששילם נוסע בשל רכישת כרטיס טיסה לטיסה שעוכבה או שבוטלה או לחלק בטיסה שעוכב או בוטל, והכול אם בחר הנוסע שלא לטוס באמצעות אותו מפעיל או מארגן במועד אחר". 

רון חלפון:


וצריכה להיות התייחסות לכרטיס טיסה חלופי. 

אתי בנדלר:


זה בפסקה (3). אני מדברת כרגע על פסקה (2)(א).


"(ב) הציע מפעיל טיסה או מארגן כרטיס טיסה ליעד שאינו היעד הסופי – תכלול/יכלול השבת התמורה/החזר ההוצאות גם הוצאות בשל העברת הנוסע לשדה התעופה ביעד הסופי".

היו"ר מנחם אליעזר מוזס:


אני מצביע על סעיף 3(2)(א). 

הצבעה

בעד סעיף 3(2)(א) – 1

נגד – אין 

נמנעים – אין

הסעיף נתקבל.

היו"ר מנחם אליעזר מוזס:


סעיף 3(2)(א) התקבל. 

אתי בנדלר:


סעיף 4 – אחריות מפעיל טיסה ומארגן

"מפעיל טיסה או מארגן שאין בינו ובין הנוסע התחייבות חוזית והנוסע מקבל ממנו שירות – יראו אותו, לעניין חוק זה, כמי שמקיים את ההתחייבויות החוזיות מטעם האדם או הגוף שהנוסע התקשר עמו בחוזה."

יוסי פתאל:


צריך להיות ברור שב"מפעיל טיסה" מדובר באותן הגדרות כמו ברישיון הפעלת כלי טיס לפי סעיף 2(א), וב"מארגן" הכוונה על-פי תקנות רישוי שירותי תעופה, כי ההגדרות כאן לא מספיק ברורות. זה צריך להיות עקבי עם תקנות רישוי שירותי תעופה. 

תמר קלהורה:


אבל יש הגדרה ל"מארגן".

לאה ורון: 


תסתכל בעמוד הראשון והשני בהגדרות, יש הגדרה ל"מארגן" ול"מפעיל טיסה". תראה אם הן בסדר או לא. 

יוסי פתאל:


על-פי ההגדרה "מארגן" שמופיעה כאן פשוט מפילים את זה שוב על מארגנים בארץ ולא על חברות התעופה.

לאה ורון: 


אז צריך לתקן את זה. 

יוסי פתאל:


"מארגן" מוגדר היטב בהגדרה הכלולה בתקנות רישוי שירותי תעופה (טיסות שכר), 1982. סליחה, אני חוזר בי. זה אותו דבר. 

רון חלפון:


אנחנו מבקשים בסעיף 4 להוסיף "מפעיל טיסה או מי מטעמו" בגלל טיסות של שיתוף קודים. ייתכן שחברת "אל-על", לדוגמה, תמכור טיסה של חברה אחרת. לכן יש מקום לכתוב "מפעיל טיסה או מי מטעמו", כדי ש"אל-על" לא תשלח ל"סוויס" ו"סוויס" ל"אל-על".

אתי בנדלר:


נניח שיש הסכם שיתוף קודים. רכשתי כרטיס טיסה ב"אל-על" ו"אל-על" שלחה אותי לטוס בחברה אחרת. 

יוסי פתאל:


לא משנה. הכרטיס הוא של "אל-על".

אתי בנדלר:


הכרטיס הוא של "אל-על" אבל בפועל אני טסה ב"אמריקן איירליינז".  

יוסי פתאל:


הכרטיס הוא החוזה. 

רון חלפון:


אנחנו רוצים למנוע אפשרות שיבוא נוסע אל "אל-על" עם כרטיס של "אל-על" ויגיד שהוא רוצה פיצוי, ויגידו לו: מה אתה רוצה? לא אני איחרתי. תלך ל"סוויס", "סוויס" איחרה. זה לא היה בשליטתי. 

יוסי פתאל:


זה לא יכול להיות אם זה כרטיס של "אל-על". הרי הכרטיס הוא החוזה. החוזה הוא של "אל-על". כתוב שם "סוויס", זה נכון. אגב, בעידן הבריתות זה קיים המון. החוזה הוא של חברת "אל-על" להטיס אותך לפי הפרטים, היא שחייבת. זה יכול להיות עם "סוויס", זה יכול להיות בעצמה, זה יכול להיות עם חברה אחרת. 

אחמד טיבי:


כרטיס הטיסה הוא החוזה. 

רון חלפון:


אנחנו רוצים למנוע אפשרות שהחברה איתה יש לי חוזה תטען: לא אני התרשלתי אלא חברה אחרת, החברה שהפעילה את הטיסה, ואילו החברה שהפעילה את הטיסה תגיד: אין לי חוזה אתך ולכן תלך למי שקנית ממנו את הכרטיס. 

אתי בנדלר:


בדיוק את זה בא הסעיף למנוע. 

יוסי פתאל:


אני לא מתווכח עם דבריך, זה בסדר ונכון. הוויכוח כאן לא מהותי. הבעיה היא ש"מי מטעמו" יכול לפתוח את זה למשל ל- - -

סלעית קולר:


כי את הסנדוויץ' הוא כנראה מסרב להעלות לטיסה. 

יוסי פתאל:


אני מקבל את דבריך, רק שלא יקרה שיבואו לבתי-המשפט ויגידו: כתוב "מטעמם" ולכן זה לא אנחנו. 

קובי זוסמן: 


התפקיד של הסוכן להגיד לנוסע עם איזו חברה הוא טס, בין אם זה חברת "אל-על" ובין אם זה חברה אחרת. 

יוסי פתאל:


נפלאות דרכיהם של בתי-המשפט, כידוע לכם. 

תמר קלהורה:


בטיסה של שיתוף קודים, מי נחשב מפעיל? 

קובי זוסמן: 


יש operating carrier, שהוא מי שמפעיל את הברזל, ויש marketing carrier, שהוא מי שמכר את הכרטיס. 

יוסי פתאל:


אל תשכח שהכסף משולם לנו ולכאורה יכולים לבוא אלינו בתלונות. 

אחמד טיבי:


הכרטיס הוא החוזה. 

מירי אילדיס:

מי שאחראי על השירות זה ה-operating carrier.

אחמד טיבי:


שזה יהיה בהסכם בין "אל-על" ובין "סוויסאייר".

אתי בנדלר:


אני רכשתי כרטיס טיסה ב"אל-על". אני רוצה לקבל את הפיצוי מ"אל-על". 

דפנה עין דור:


אבל את הסנדוויץ' לא תוכלי לקבל עכשיו מ"אל-על" כי הטיסה היא של "סוויס". 

אתי בנדלר:


אז שהם ידאגו לזה בחוזה ביניהם, אבל אם לא אקבל אז אתבע את "אל-על" ולא את "סוויס". 

אחמד טיבי:


במקרה זה תהיה תביעה. 

אתי בנדלר:


ברור שאם המפעיל בפועל יקיים את ההתחייבויות אז הכול בסדר גמור. הבעיה היא כאשר הוא לא מקיים את ההתחייבויות. מי יהיה בן-שיחי?

דפנה עין דור:


צריך לוודא שהוא שמחויב בגין ההתחייבויות. 

אתי בנדלר:


מי שרכשתי ממנו את הכרטיס הוא שאחראי כלפיי. לכן אני לא רוצה לכתוב "או מי מטעמו".

רון חלפון:


אולי אפשר לשקול שינוי בהגדרה, או פתרון אחר, כי כרגע "אל-על" יכולה להפנות נוסע ל"סוויס" ו"סוויס" יכולה להפעיל אותו ל"אל-על". 

אתי בנדלר:


לא. זה "מפעיל הטיסה".

רון חלפון:


אבל מפעיל הטיסה הוא לא מי שקנית ממנו כרטיס. 

אתי בנדלר:


נכון. זה "מפעיל טיסה או מארגן שאין בינו ובין הנוסע התחייבות חוזית והנוסע מקבל ממנו שירות – יראו אותו ... כמי שמקיים את ההתחייבויות החוזיות" שלי עם "אל-על", אבל בן-השיח שלי הוא "אל-על" לצורך העניין הזה. אם הנוסח לא מספיק ברור, הוא יובהר. 

תמר קלהורה:


מהזווית של דיני נזיקין, כאשר חובה סטטוטורית מוטלת על אדם הוא לא יכול להתנער ממנה ולהגיד: הקבלן שלי עשה את העבודה. לצורך העניין, מן הבחינה המשפטית המהותית, כאשר שיתוף קודים הוא בעצם קבלנות, לפחות בדיני נזיקין, כאשר החובה מוטלת על מפעיל הטיסה, זה שהוא מבצע את הטיסה באמצעות חברת תעופה אחרת לא משחרר אותו מחובתו החוקית והם לא יוכלו להתנער. 

יוסי פתאל:


זה לא מדויק, מכיוון שהיום יש כבר מטוסים שיש עליהם סמל של בריתות תעופה, אין שֵם של חברת תעופה. במקרה הזה, לשיטתך, לא יהיה שֵם קונקרטי שאפשר יהיה לתבוע אותו. 

אתי בנדלר:


אבל עדיין יש לי כתובת, היכן שרכשתי את הכרטיס. 

יוסי פתאל:


מחוקקים את הצעת החוק לפי מה שהיה עד היום אבל לא לפי מה שיהיה. במציאות של מה שהולך לקרות, כבר היום יש חברות תעופה וירטואליות שבהן את לא רואה בכלל על איזה מטוס את עולה עד שאת מגיעה לשדה התעופה. הנאמנות של הלקוחות הפכה לבריתות, שהן תאגיד של חברות תעופה. את מגיעה למטוס שאין עליו סמל. זה יילך ויתגבר. 

קובי זוסמן: 


זה ממש לא נכון. יש operating carrier ויש marketing carrier ויש קוד לטיסה. הקוד הוא האינדיקציה מי מפעיל את הטיסה. 

יוסי פתאל:


הדבר הזה הולך ומתגבר. הלקוח יכול למצוא את עצמו בלי כתובת. 

היו"ר כרמל שאמה:


תודה רבה. אנחנו מעמידים את סעיף 4 להצבעה. נצביע על הסעיף כפי שהוא, ללא התוספת "או מי מטעמו".

הצבעה

בעד סעיף 4 – 1

נגד – אין 

נמנעים – אין

הסעיף נתקבל.

היו"ר כרמל שאמה:


סעיף 4 נתקבל. 

אתי בנדלר:


סעיף 5 – סירוב להעלות נוסע לטיסה

"(א)
מפעיל טיסה או מארגן המסרב להעלות לטיסה נוסע, לרבות בשל רישום יתר, יפנה תחילה אל הנוסעים הרשומים בטיסה ויבדוק אם יש ביניהם נוסע המוכן לוותר על מקומו בטיסה בתמורה להטבות כפי שיוסכם בין אותו נוסע למפעיל הטיסה או למארגן.

(ב)
נוסע שמפעיל טיסה או מארגן סירב להעלותו לטיסה ולא הסכים עם מפעיל הטיסה על ויתור על מקומו בטיסה בתמורה להטבות כאמור בסעיף קטן (א) – זכאי לקבל ממפעיל הטיסה או מהמארגן, באופן מיידי, שירותי סיוע ופיצוי כספי, וכן החזר הוצאות או כרטיס טיסה חלופי לפי בחירת הנוסע.

(ג)
הוראות סעיף זה לא יחולו אם לא ניתן להעלות נוסע לטיסה בשל מצב בריאותו של הנוסע, בשל טעמי ביטחון או בטיחות, בשל כך שאין בידי הנוסע מסמכי נסיעה נאותים, או בשל כך שהנוסע לא התייצב בדלפק הבידוק(CHECK IN COUNTER) של מפעיל הטיסה בשדה התעופה במועד שנקבע לשם כך ושהובא לידיעתו על ידי מפעיל הטיסה, המארגן או נותן שירותי סוכנות נסיעות, בעת הזמנת כרטיס הטיסה, ואם לא נקבע מועד כאמור – 90 דקות לפחות לפני מועד ההמראה הנקוב בכרטיס הטיסה שבידיו."


הסעיף העיקרי כאן הוא סעיף קטן (ב), שקובע כי אם נוסע הגיע לטיסה במועד כפי שצריך היה לבוא בהתאם למסמכי הנסיעה שיש בידיו ולא עלה על הטיסה בשל סירוב מפעיל הטיסה או המארגן להעלותו לטיסה, הוא יהיה זכאי במקרה כזה לקבל גם שירותי סיוע, גם פיצוי כספי וכן החזר הוצאות. כלומר, הוא יקבל כאן את כל חבילת ההטבות. 

וגיף אליאב:


שירותי סיוע הוא יוכל לקבל רק אם יבחר בכרטיס טיסה חלופי. אם הוא חוזר הביתה אז לכאורה שירותי הסיוע לא רלוונטיים. 

אתי בנדלר:


אם הוא לא ירצה לטלפן לא יכריחו אותו, וגם אם הוא לא ירצה סנדוויץ' לא יכריחו אותו לאכול סנדוויץ'.

וגיף אליאב:


זה רק במידה והוא נשאר להמתין. 

אתי בנדלר:


אנחנו לא יודעים, משום שייתכן שהוא תקוע בחוץ-לארץ. אתה יוצא מתוך הנחה שהוא חוזר הביתה אבל אולי הוא צריך לחזור לבית-מלון. 

וגיף אליאב:


ומסמכי נסיעה נאותים. 

רוני סטבקובסקי:


יש היום את תקנות רישום-יתר לפי תקנות חוק רישוי שירותי תעופה - - - 

אחמד טיבי:


סליחה, אדוני, ברשותך, באשר לסעיף שעוסק בעיכוב בשל ענייני בטיחות או ביטחון, היות ואני צריך לעזוב עכשיו אני מבקש לדלג עליו והוא יידון בישיבה הבאה כאשר אהיה נוכח. אני מבקש, אדוני. אני רוצה שהצעת החוק תעבור, אבל לא בצורה שרירותית. 

היו"ר כרמל שאמה:


בסדר. אין בעיה. זאת בקשה צנועה של יוזם הצעת החוק. 

אחמד טיבי:


תודה רבה, אדוני. 

רוני סטבקובסקי:


היום החקיקה מסדירה כבר את נושא רישום-היתר בתקנות ואנו סבורים שאין צורך להרחיב כפי שהצעת החוק מבקשת לעשות. היא מרחיבה את זה גם לתשלום פיצוי באופן מיידי של סיוע ופיצוי כספי והחזר הוצאות או כרטיס טיסה. כולם חיים בשלום עם החקיקה הקיימת כבר למעלה מ-15 שנים ואנחנו לא מבינים מדוע כאן מחליטים להרחיב את גובה החובות של המובילים האוויריים. אנחנו סבורים שאותה קונסטרוקציה צריכה לחול גם בחקיקה הזאת. צריך למצוא את הדרך ולהמשיך להחיל את ההסדר הקיים בתקנות רישום-יתר. 

תמר קלהורה:


אין לנו עמדת ממשלה בעניין הזה. אנחנו בדילמה. 

אתי בנדלר:


אין ספק שחקיקה ראשית גוברת על חקיקת משנה. מן הסתם כל אחד מן היושבים כאן יודע את זה. השאלה אם התקנות הנוכחיות משביעות רצון או אינן משביעות רצון. ככל שיש בנוסח המוצע שינוי לעומת התקנות הקיימות אז צריך להצביע היכן השינוי הזה איננו ראוי ולשכנע את הוועדה בכך, שאם לא כן אין שום סיבה לא לכלול את זה. הרעיון היה כן לכלול. אם אני זוכרת נכון, תקנות רישום-יתר חלות רק לגבי טיסות סדירות ואינן חלות לגבי טיסות שכר. כאן ההוראה כללית, כפי שהצעת החוק כולה חלה על כל סוגי הטיסות, ולכן מצאו לנכון להסדיר את זה. 

רוני סטבקובסקי:


נכון, אבל תקנות רישום-יתר כן מסדירות גובה פיצוי הולם. 

אתי בנדלר:


זאת השאלה, אם הוא הולם. יש מי שסבור שאולי אם מישהו סוּרב לעלות לטיסה מגיע לו פיצוי בדיוק כמו למי שטיסתו בוטלה. 

תמר קלהורה:


בתקנות רישום-יתר הפיצוי הוא בין 50-200 דולר והן לא עוסקות בסיוע, מה קורה עד שאדם עולה על הטיסה הבאה שלו, אין על כך שום דבר. התקנות גם לא מתייחסות לטיסות שכר. השאלה מה עושים. האם נבטל אותן? האם נתקן אותן? זאת שאלה שבתוך הממשלה פנימה עוד לא "התבשלנו" בה. 

אתי בנדלר:


אני מניחה שאם הממשלה תמכה בהצעה החוק הזאת, כולל בסעיף הזה על סירוב להעלות לטיסה, בין היתר בשל רישום-יתר, ולא רק רישום-יתר - - - 

תמר קלהורה:


התמיכה בהצעת החוק היתה על-פי תיאום. 

אתי בנדלר:


כעת לראשונה אני שומעת שיש לכם בכלל הרהורים בעניין הזה וכבר נפגשנו פעם-פעמיים.

תמר קלהורה:


לדעתי זה עלה בכנסת הקודמת. 

רון חלפון:


הנושא הזה הועלה בעבר מספר פעמים והדילמות הן אכן כפי שהציגה עו"ד קלהורה. את למעשה אומרת: מגיע כאן פיצוי, כפי שמגיע לאדם שהתעכבה או בוטלה טיסתו. אבל הסעיף הזה מציע דבר הרבה יותר מרחיק-לכת, שברגע שמסורב הנוסע מלעלות לטיסה מגיע לו מיידית פיצוי והחזר הוצאות, אפילו אם הוא יכול לצאת בתוך שעה בטיסה חלופית. 

אתי בנדלר:


תציע שיפורים אם אתה חושב שיש בעיה עם הנוסח, אבל נשאל כאן האם בכלל יש צורך בסעיף הזה לאור העובדה שיש תקנות רישוי שירותי תעופה (רישום-יתר), שכפי שאמרתי הן חלקיות ולא נוגעות לכל סוגי הטיסות. 

תמר קלהורה:


לא אמרתי שאין צורך בסעיף הזה. השאלה אם צריך אותו בהקשר הספציפי של רישום-יתר. בהנחה שנאמר שזה לא חל על רישום-יתר, השאלה כמובן מה נשאר בתוך הסעיף.

אתי בנדלר:


בהנחה שזה לא חל על רישום-יתר של טיסות סדירות. הוועדה סברה כי אין לעשות כאן אבחנה בין טיסות שכר ובין טיסות סדירות. 

רוני סטבקובסקי:


נכון, אז אפשר להפנות לתקנות ולכתוב שהפיצוי יהיה כמתחייב בתקנות רישום-יתר. 

אתי בנדלר:


נכפיף את החוק לתקנות?

רוני סטבקובסקי:


לא. הפיצוי יהיה בהתאם לאמור בתקנות רישום-יתר. 

אתי בנדלר:


אנחנו לא נוהגים לעשות את זה בחקיקה.

רוני סטבקובסקי:


הפיצוי שאנחנו מעניקים ובכלל התלונות שמגיעות אלינו הם לא בחלק הזה של רישום-יתר. כאשר אנחנו מטפלים בנוסע על-פי תקנות רישום-יתר הוא מקבל מענה. אנחנו לא נתקלים בבעיות. 

הילה דוידוביץ: 


אבל חברת "אל-על" היא לא החברה היחידה, יש עוד חברות. נראה לי שדווקא חברות הצ'ארטר הן הבעייתיות יותר בשירות שלהן. 

גידי ארנון:


לא לעניין רישום-יתר, אלא באופן כללי, כי טיסת צ'ארטר מטבעה נמכרת כולה, המושבים הם בהתחייבות, אז בגדול אין בה רישומי-יתר. 

סלעית קולר:


הם מעבירים את הנוסעים אוטומטית בלי שהם יודעים שהם הועברו בגלל רישום-יתר. 

יוסי פתאל:


לא בטיסות שכר. בטיסות שכר מוכרים 100% מן המושבים. 

סלעית קולר:


על-פי התלונות שהגיעו אלינו, הם מעבירים את הנוסעים ללא ידיעתם בשל רישום-יתר. 

היו"ר כרמל שאמה:


יש הערות לגופו של עניין?

סלעית קולר:


רצינו להזכיר בעניין הסיוע, מכיוון שלא הכניסו כאן סייגים לאנשים עם מוגבלות או לילד ללא ליווי ואפשר יהיה להוריד אותם מן המטוס במקרה של סירוב להעלאת נוסע, אנחנו רוצים שיוסיפו שבמקרה כזה יוצמד ליווי של מבוגר לנוסע, מלווה מטעם מפעיל הטיסה שיסייע לו. יש מקרים שבהם אנשים עם צרכים מיוחדים זקוקים למלווה למשך זמן ההמתנה שהם לא תכננו אותה, ובוודאי אם מורידים ילד מטיסה כאשר הוא ללא מלווה. אני סבורה שלא צריך להוריד את האנשים האלה מן הטיסה מלכתחילה וצריך להיות לזה סייג, אבל מכיוון שלא קיבלו את ההערות שלנו אז צריך להבטיח שיהיה לאנשים הללו ליווי. 

יוסי פתאל:


לגבי ילד יש נוהל מיוחד, שמלכתחילה הוא צריך להיות עם מלווה. 

סלעית קולר:


היום יש נוהל מיוחד, אבל אם היה רישום-יתר ולא מעלים אותו לטיסה, מה קורה אז?

רוני סטבקובסקי:


אצלנו לא מורידים ילדים בלתי מלוּוִים. 

גידי ארנון:


את הילדים מעלים לטיסה. אחרת זה לא תואם את ההיגיון – ההיגיון הכלכלי, ההיגיון המוסרי וההיגיון הנזיקי. 

מירי אילדיס:

בנוגע לפיצוי המיידי - - - 

היו"ר כרמל שאמה:


ננעל את הדיון בשלב הזה. אני מבקש מהנהלת הוועדה לקבוע לנו דיון ביום ראשון או ביום חמישי, שאינם ימי כנסת, כדי שיהיה לנו יום שלם לסיים את הדיון בהצעת החוק. אפשר שהדיון יתקיים גם באזור תל-אביב, לפי הנוחות של המעורבים בדבר. 

אתי בנדלר:


ברשותך, אדוני היושב-ראש, אני מבקשת, אם יש הערות ספציפיות לסעיף כלשהו, אם מבקשים שינויי נוסח או התאמות מסוימות תעבירו את ההצעות כדי שיהיו בפני הוועדה. זה יקל על הדיון. 

היו"ר כרמל שאמה:


אני מקווה שבתחילת פברואר נתכנס ונסיים את הדיון בהצעת החוק. תודה רבה. 

הישיבה ננעלה בשעה 15:45

